
A hazai rendezésű világversenyek hatása a sportági részvételre: Fókuszban a Magyarországon rendezett vezető nemzetközi úszóversenyek

A hazai rendezésű világversenyek hatása a sportági részvételre: Fókuszban a Magyarországon rendezett nemzetközi úszóversenyek
Bevezetés
A sportesemények gazdasági hatásait gyakran vizsgálják, de társadalmi hatásaik kevésbé kutatottak. Jelen kutatás a motivációs és részvételi hatásokat vizsgálja a rendezőországban. Korábbi kutatások szerint a nagyszabású sportesemények hatással vannak a sportrészvételre (Potwarka and Wicker 2020). A versenyek fokozhatják az érdeklődést, de a hosszú távú hatásokhoz stratégiai tervezés szükséges (Shi & Bairner, 2022). Az események fenntartható öröksége számos tényezőtől függ, amelyek hozzájárulhatnak a sportkultúra fejlődéséhez (Teare & Taks, 2021).
Hipotézisek
Kutatásunk célja a hazai versenyrendezés hatásának vizsgálata az utánpótlásúszókra.
H1: A nagyszabású sportesemények megrendezése növeli a fiatal versenyúszók motivációját.
H2: A lakóhely meghatározza a rendezvényeken való személyes részvételt.
H3: A nagyszabású sportversenyek hazai rendezése befolyásolja a sportágválasztást.
Módszerek
Az adatgyűjtést online kérdőíves módszerrel végeztük 102 szülő bevonásával. Az elemzéshez leíró és paraméteres statisztikai módszereket használtunk. A változók közötti kapcsolat vizsgálatára Khí-négyzet próbát alkalmaztunk. Az elemzés szignifikanciaszintje p<0,05 volt. A kapcsolat erősségének vizsgálatára a Cramer's V mutatót használtunk. Az adatfeldolgozást IBM SPSS Statistics 28.0 szoftverrel végeztük. Objektív adatként a Magyar Úszó Szövetség leigazolási számait is áttekintettük.
Eredmények
Az elemzés szignifikáns kapcsolatot mutatott a gyermek életkora és a világversenyek követése, valamint a motivációra gyakorolt hatás között. A Nemzetközi Úszóliga követésében különbség mutatkozott a korosztályok között (p = 0,009), ahol a 11-15 évesek magasabb követési aránya volt kimutatható. A hazai világversenyek motivációs hatásának szülői érzékelésében is szignifikáns eltérés volt a korosztályok között (p = 0,043), különösen a 11-15 évesek esetében. A lakóhely szignifikáns kapcsolatot mutatott az események személyes követésével (p = 0,003), ami azt jelzi, hogy a családok lakhelye hatással van a részvételre.
Összefoglalás
A hazai világversenyek hatással vannak a gyerekek motivációjára, a lakóhely és az életkor pedig szerepet játszik az események követésében. Az eredmények alátámasztják, hogy a világversenyek közvetetten hozzájárulhatnak a fiatalok sportrészvételi hajlandóságához.



